**Конкурсная праграма “Фэст”**

**(фальклор, этнаграфія, спадчына, традыцыі)**

(для вучняў 5-8 класаў)

Казлова Т.У.,

настаўнік беларускай мовы і літаратуры

першай катэгорыі

***Мэты:***

- пашырыць веды школьнікаў пра свой родны край, беларускую культуру, вусную народную творчасць, абрады і народныя традыцыі, паказаць узаемасувязь культуры і быту;

- развіваць вобразнае і лагічнае мысленне;

- выхоўваць патрыятычныя пачуцці, абуджаць цікавасць да вывучэння краязнаўчага матэрыялу.

***Абсталяванне:*** плакаты-эпіграфы, матэрыял для правядзення бліц-конкурсаў, выстава кніг і альбомаў, лато.

**Ход мерапрыемства**

**1. Арганізацыйны момант.**

**2. Паведамленне мэты мерапрыемства. Уступнае слова настаўніка.**

Дарагія сябры! Сёння ў нас незвычайнае мерапрыемства. Мы праводзім фэст. А што азначае гэтае слова? *(Адказы вучняў)*

Так, фэст – гэта свята, на якое збіраюцца людзі з пэўнай нагоды. Я спадзяюся, што на наш фэст, на наша свята трапілі таксама невыпадковыя людзі, а сабраліся ў гэтай зале толькі тыя, хто сапраўды любіць нашу родную мову, хто шануе памяць продкаў, хто цікавіцца, як яны жылі, якія традыцыі мелі. Хай жа святочны настрой захаваецца ў вас на працягу ўсяго мерапрыемства.

**3. Знаёмства з умовамі конкурсу.**

Удзел у конкурсе прымаюць дзве каманды. Прапануецца наступная тэматыка конкурсных заданняў:

**Ф** – фальклор (загадкі, прыказкі, казкі);

**Э –** этнаграфія (прадметы побыту, адзенне, абутак, прылады працы і г.д.);

**С –** спадчына (легенды пра ўзнікненне гарадоў, пра міфічных істот);

**Т** – традыцыі нашага народа.

Удзельнікі выбіраюць тэму і нумар пытання. Калі адна каманда дае памылковы адказ, спрабуе сілы другая каманда. У бліц-конкурсах прымаюць удзел абедзве каманды.

**4. Правядзенне конкурсу.**

**5. Падвядзенне вынікаў конкурсу.**

**6. Заключнае слова настаўніка.**

Зрэж дрэва – і лісточкі скурчацца, счарнеюць, ссохнуць. Сарві кветку – яна завяне і страціць сваю прыгажосць. Так і чалавек: забудзе сваіх продкаў, не будзе памятаць пра традыцыі, культуру – асуджаны на духоўную беднасць, шэрасць і аднастайнасць. Будзьце ж заўсёды памятлівымі, цікаўнымі, жывымі, удзячнымі сваім продкам.

**Ф А Л Ь К Л О Р**

Цудоўны скарб у творчасці народнай

Для нас сабраны мудрымі дзядамі.

Яго адкінуць – значыць без пашаны

Паставіцца да продкаў працавітых.

*Уладзімір Дубоўка*

**Э Т Н А Г РА Ф І Я**

Сплывае ўдаль, што маем…

А былое нібы набліжаецца да нас.

Пылінку праху раздзьмувае час –

І з мёртвага ўспыхвае жывое.

*Мікола Арочка.*

**С П А Д Ч Ы Н А**

Ад прадзедаў спакон вякоў

Мне засталася спадчына;

Паміж сваіх і чужакоў

Яна мне ласкай матчынай…

*Янка Купала*

**Т Р А Д Ы Ц Ы І**

Валадар я нязлічаных скарбаў…

Мне з табою, мой скарб,

На планеце не цесна:

Я з табой –

І вялікі,

і здатны,

і дужы.

Я хачу

Пасяліць цябе ў сэрцах нашчадкаў,

Каб ніколі мяне папракнуць не змаглі…

*Ніл Гілевіч*

**Ф А Л Ь К Л О Р**

1. Складзі прыказку з пары слоў: *улез – не магу.*

2. Адгадай казку, з якой узяты наступныя словы:

- *Я заплаціў за вала гаспадару і еў, як свайго. А ты як сядзеш за стол, дык страх адразу на шыю скок і душыць! Праз гэта яна і худзее…*

3. Загадка: *Стаю на страсе, за ўсе трубы вышэй.*

4. Загадка: *Круглае, гарбатае, вакол – махнатае, прыйдзе бяда – пацячэ вада.*

5. Прыказка: *катацца – любі.*

6. Бліц-конкурс. Якая каманда за адну хвіліну на аркушы паперы запіша больш казак, у назве каторых ёсць слова “залаты…”?

7. Загадка: *Адбавім – большая будзе, прыбавім – меншая будзе.*

8. Прыказка: *дрэва – бацька.*

9. З якой народнай казкі наступныя словы:

*- Занясу я гэтую гуску пану. Можа, ён за яе дасць крыху жыта. А там лебяда вырасце – як-небудзь і перакідаемся да новага хлеба…*

10. Загадка: *Чорная макушка, жоўтая апушка.*

11. Загадка: *Пятак мае, ды нічога не купіць.*

12. Прыказка: *язык – Кіеў.*

13. Бліц-конкурс. Якая каманда за 2 хвіліны падбярэ больш народных прыказак, у якіх ужыта слова *хто*?

14. Прыказка: *дым – агонь.*

15. Загадка: *Не вада, але не суша, на лодцы не пераплывеш, нагамі не пяройдзеш.*

16. Загадка: *Чым больш мяне топчуць, тым лепшая я.*

17. Прыказка: *вуглы – пірагі.*

18. Назавіце казку, у якой дзейнічаюць наступныя героі: баран, чалавек, гусі, воўк.

19. Бліц-конкурс. Адгадайце 5 загадак:

*1) Што з зямлі не падымеш?*

*2) Ты закрычаў - яно маўчала, ты замаўчаў – яно закрычала.*

*3) Кіну не палку, заб’ю не галку, абшчыпаю не пер’е, з’ем не мяса.*

*4) Ногі маю, але не хаджу, спінку маю, ды не ляжу.*

*5) Два брушкі, чатыры вушкі.*

20. Прыказка: *ранняя – вочкі.*

21. Прыказка: *адзін – сем.*

22. Загадка: *Не сеюць нас, не садзяць – мы самі расцём.*

23. Загадка: *Адзін уваход – тры выхады.*

24.Назавіце казку, у якой дзейнічаюць наступныя героі: рыбка, сірацінка Янка, дзядок, каток, мышка, кароль, каралеўна.

25. Бліц-конкурс “Галерэя казак”.

*Як Сцёпка…; Бацькаў… ; Як курачка… ; Прагны… ; Як кот…; Ганарыстая…; Ліса і …; Не кажы…; Сынок… ; Баран….*

**Э Т Н А Г Р А Ф І Я**

1. Жаночыя чаравікі, высокія, на паўлыткі, спераду шнураваліся.

2. Абшыўка дошкамі драўляных пабудоў.

3. Даччын муж.

4. Узорысты тканы, вязаны, плецены, вышыты выраб з лёну, бавоўны, шоўку для ўпрыгожвання жылога інтэр’еру. Мае разнастайную форму: прамавугольнік, квадрат, круг, многавугольнік, эліпс і інш.

5. Абутак, плецены з лыка.

6. Спосаб апрацоўкі драўніны з дапамогай разца, нажа.

7. Сынава жонка ў адносінах да яго бацькоў.

8. Дробнае ўпрыгожанне ў выглядзе нанізаных на нітку шарыкаў ці дробных прадметаў іншай формы, якое надзяваецца на шыю.

9. Мужавы бацькі.

10. Валакно, якое падрыхтавалі для прадзіва.

11. Прылада для прадзення воўны ў хатніх умовах.

12. Абутак з драўлянай падэшвай, які насілі вясной і ўвосень.

13. Ажурна-сеткавы выраб для аздобы бялізны, сурвэтак, абрусаў.

14. Жончыны бацькі.

15. Збіранне гатовых дароў прыроды.

16. Жончына сястра.

17. Прылада для памолу зерня, ручны млын.

18. Тоўстая доўгая палка з круглымі канцамі, якой што-небудзь таўкуць.

19. Даўнейшая назва шклозаводаў.

20. Братава жонка.

21. Прастора паміж верхам столі і схіламі страхі.

22. Бацькі мужа і жонкі ў адносінах паміж сабой.

23. Кавальская печ для награвання металу.

24. Рамеснік, майстар, які вырабляе посуд з гліны.

25. Пчаляры, якія трымалі лясных пчол.

**С П А Д Ч Ы Н А**

**1.** Жылі-былі брат Якуб і сястра Яніна. Брат быў бедны, а сястра – багатая. Аднойчы пайшоў Якуб да Яніны, каб хоць кавалкам хлеба дапамагла. Сястра скупая была, сказала, што ключы ад клеці згубіла. І пачала яна нібы шукаць ключы, а брат чакаў-чакаў пад акном, не дачакаўся, пайшоў па дарозе ды паваліўся і памёр. Сястра ж пертварылася ў птушку і пачала лётаць па свеце і шукаць пакрыўджанага брата…

У якую птушку ператварылася сквапная сястра і як кліча свайго брата?

**2.** Істоты гэтыя незвычайныя. Зловяць яны якога маладога хлопца і давай яго казытаць. Казычуць і рагочуць самі. Толькі рэха разносіцца. А вось калі людзі іх зловяць, то яны плакаць пачынаюць. Слёзы ракой льюцца, пакуль людзі не зжаляцца і не адпусцяць

Пра якіх істот ідзе размова.

**3.** Даўным-даўно жылі працавітыя людзі. Лавілі рыбу, ставілі капканы на звяроў, збіралі ягады ды грыбы, капалі карэнне. А яшчэ некаторыя людзі шукалі ў лесе ў дуплах пчол і запасаліся мёдам. Знойдзе нехта дрэва з дуплом – абвяжа ствол. Іншыя людзі ўжо ведалі, што гэта дрэва мае гаспадара.

Але жыў сярод працаўнікоў шчырых і адзін гультай. Пайшоў ён аднойчы ў лес, цягаўся-цягаўся без толку, а есці хочацца! Бачыць – дрэвы стаяць абвязаныя, а ў дрэвах – дуплы. Зазірнуў у адно дупло – там мёд. Паласаваўся гультай. Яшчэ мядку захацелася. І пачаў дупло за дуплом выдзіраць. Раззлаваўся Бог на гультая і рашыў пакараць.

Якім чынам?

**4.** Пра каго склаў свій верш Максім Багдановіч?

У цёмным небе – хараводы

Сіняватых зорак,

Ў цёмным небе свеціць месяц

Залатым сярпом…

Мы выходзім з цесных, душных

Падзямельных норак,

На зімовы цёплы вырай

Цягнемся-паўзём.

**5.** Развялося на зямлі шмат змей і жаб. Адзін чараўнік сабраў гадаўё паўзучае ды істот скакучых у адзін мех і загадаў слугу вынесці і выкінуць у бяздонне.

Слуга быў чалавекам вельмі цікаўным. Рашыў ён паглядзець, што ў мяшку, развязаў вяроўку, а гадаўё адтуль і палезла, і папаўзло, і распаўсюдзілася зноў па ўсёй зямлі. Даведаўся чараўнік, што нарабіў цікаўны слуга, і ператварыў таго ў…

У каго ператварыў чараўнік свайго слугу?

**6.** Было гэта ў той час, калі князі ваявалі паміж сабой за ўладу. Але ваявалі паміж сабой не ўсе, многія яшчэ трымаліся старых звычаяў і былі дружныя.

Напалі на суседняе Навагрудскае княства ворагі, і адзін князь, які валодаў горадам Свіцязь, рушыў на дапамогу другому. У родным жа горадзе засталася прыгажуня-дачка. І трэба ж было такому здарыцца, што іншыя ворагі напалі на гэты горад, а абараняцца лічы няма каму. І стала тады прыгажуня-князёўна маліцца, літасці прасіць у Бога. Пашкадаваў Бог няшчасных і ператварыў горад у …

У што ператварыўся горад? Што сталася з гараджанамі?

**7.** Ля шляху пасяліўся асілак і пабудаваў вялікі каменны млын на сем колаў. Звалі яго Менеск. Пачаў асілак малоць муку не толькі з зерня, а і з камення. Чуткі пра яго сілу і храбрасць разнесліся па ўсёй ваколіцы. Людзі адусюль цягнуліся ў гэтыя мясціны, бо ведалі: асілак не дасць іх у крыўду. У хуткім часе людзей пасялілася столькі, што на гэтым месцы ўзнік вялікі горад.

Аб якім горадзе расказвае легенда?

**8.** Жыў у адной мясціне асілак Брас. Пакахаў ён прыгажуню Друю. Але паклалі на яе вока яшчэ два хлопцы – Сноў і Снуд, ды дзяўчына на іх і ўвагі не звяртала. Вырашылі тады Сноў і Снуд забіць Браса. Падцікавалі асілка цёмнай ноччу і апусцілі яму на галаву сякеру. А каб ніхто не даведаўся пра страшнае злачынства, закапалі Браса ў зямлю. Друя доўга шукала на гэтым свеце свайго каханага, але так і не знайшла. Зразумела дзяўчына, што няма Браса жывога, і кінулася ў абдымкі рачных хваляў. Легендарныя ж імёны ўвайшлі ў геаграфічныя назвыю.

Пра якія назвы ідзе размова?

**9.** Даўным-даўно напалі ворагі на адзін горад і ператварылі яго ў руіны. Але прайшоў час, і зноў на гэтым нясвежым месцы пасяліліся людзі.

Якую назву атрымаў новы горад?

**10.** Бліц-конкурс “Адгадайце імёны язячніцкіх багоў”.

*Бог зімы.*

*Бог агню.*

*Бог грому і маланкі.*

*Бог дабрабыту і мудрасці, апякун жывёлагадоўлі.*

*Бог урадлівасці і кахання.*

*Бог сонца.*

*Багіня веснавога абуджэння і кахання.*

**Т Р А Д Ы Ц Ы І**

1. Бліц-конкурс. Размяркуйце святы па парадку ў адпаведнасці з беларускім народным календаром (пачынаючы з Каляд):

*Вербніца, Тройца, Вялікдзень, Купалле, Радаўніца, Каляды, Масленіца, Спас, Дзяды.*

2. Назавіце сімвалічныя лічбы ў культуралагічным плане.

3. Назавіце дні тыдня, якія адпавядаюць наступным характарыстыкам: святая, цяжкі, радзіцельская(бацькоўская), чысты.

4. Бліц-конкурс. Якая каманда прывядзе больш прыкладаў, каб даказаць, што ручнік – адвечны спадарожнік чалавека ў жыцці.

5. Сатанінскай камбінацыяй лічыцца лік 666. Як зрабіць з гэтай камбінацыі лік самы моцны?

6. У якім месяцы не спраўлялі вяселлі нашы продкі?

7. Які дзень тыдня ўтварыўся ад старажытнаяўрэйскага “шабаш”?

8. Бліц-конкурс. Размяркуйце словы адпаведна структуры нашага роду (у парадку ўзрастання): муж, продкі, праўнукі, жонка, дзеці, дзяды, унукі, бацькі, нашчадкі.

9. З якім сямейна-абрадавым святам звязаны гэтыя прыказкі? Дапоўніце іх словамі, якія адсутнічаюць.

… не лапаць, з нагі не скінеш;

….. рай і ў шалашы;

….. – дома рай, …. – хоць з хаты ўцякай;

вазьмі …. хоць татарку, абы вяла гаспадарку.

10. Бліц-конкурс. Дапоўніце пажаданні маладым на вяселлі.

*Я дару нітак клубочак….*

*Дару цябе дугою…*

*Колькі ў вашай хаце куточкаў…*

*Дарую меднымі…*

11. Чаму забараняецца заліваць агонь вадой, пляваць на яго, датыкацца нажом, пераступаць праз яго?

12. Чаму нанач трэба закрываць калодзежы і посуд з вадой?

13. Назавіце дрэвы, якія сімвалізуюць мужчынскі і жаночы пачатак.

14. Што ў хаце лічыцца формай прыручэння агню?

15. Які сімвал шчасця можна знайсці на дарозе?

16. Хто з’яўляецца гаспадаром-ахоўнікам хаты і двара?

17. Чаму зімовы абрад калядавання называюць “жартоўным карнавалам”, “гульнёй”?

18. У якіх песнях і чаму кожная музычная фраза завяршаецца выклічнікамі “гу”, “угу”, “у”?

19. Бліц-конкурс. Якія народныя танцы зашыфраваны ніжэй?

П - - - - - - НЬ

К - - - - - К

К - - - - - - К

П - - - - А

Л - - - - - - А

20. Якая традыцыя існавала пры выбары масці кароў?

21. Дзень гультаёў, злодзеяў, п’яніц.

22. Да якога летняга свята не ядуць яблыкаў?

23. Навошта ў час Масленіцы закопвалі ў зямлю гаршчок з кашай?

24. Дзеўка касу не пляце, птушка гнязда не ўе. На якое свята?

25. Назавіце два колеры, якія асабліва паважаюць беларусы.